“Полымя нізкага сонца ахапіла аблокі, заліло пунсовымі фарбамі перапоўненае вадою суседняе балотца. Прыбавіла радасці і ў без таго святочны бор. Прырода па-свойму, святам колераў і суладдзем птушынага гоману, адзначыла паяўленне ў цеснаватым цёплым дупле пяцёркі маленькіх вавёрачак.” Так пачынаецца гісторыя Гарэзы, няўрымслівай і дапытлівай вавёрачкі, праз перыпетыі лёсу якой паказваецца неверагодна цікавае і разнастайнае жыццё палескага лесу. Які ж ён, аказваецца, багаты сваім жывёльным і раслінным светам! Усім сваім творам пісьменнік сцвярджае думку, што і тоненькая галінка, і непрыкметны павучок вартыя ўвагі, бо хаваюць у сабе вялікую таямніцу.